華光仁老作墨梅甚妙爲賦此
作者：釋德洪
朝代：宋

paragraphs: 雪裏梅開何草草，欲問清香無處討。
回看水際竹叢邊，寂寞閑愁洗粧早。
東坡戲作有聲畫，竹外一枝斜更好。
但恐金鬚容易墮，額黄雖妙難長保。
笑笑先生獨愛竹，雪壁風梢麝煤掃。
應爲冰姿不可傳，醉裏相忘亦顛倒。
慚愧高人筆下春，解使孤芳長不老。
從來病眼錯黄昏，隔霧相看更相惱。